Mette Thiesen (DF), 2024-05-03:
Den her debat er præget af ekstremt mange følelser og ekstremt meget stigma, som der også er blevet nævnt fra talerstolen.
Noget af det, jeg tit støder på, er: Jeg forstår simpelt hen ikke, hvordan du kan sige, som du gør, for forstår du virkelig, at man har lyst til at sælge sex?
Og nej, helt ærligt, det forstår jeg faktisk ikke.
Men det gør jo ikke, at jeg behøver at ville forbyde det.
Der er mange ting, jeg ikke forstår, men som jeg ikke behøver at forbyde.
Helt grundlæggende har jeg jo den tanke, at danskerne lever meget forskelligt, og at det skal de sådan set også have lov til.
Så lad det være min indgang til talen til det her beslutningsforslag.
Drøftelsen og samtalen om sexarbejdere og mennesker i prostitution har varet rigtig længe.
Og jeg skal være fuldstændig ærlig og sige, at da jeg blev kontaktet i sidste periode om at skulle indkalde til samråd med daværende justitsminister, hr. Nick Hækkerup, var jeg faktisk også en af dem, der fik helt ondt i maven af at tænke på nogle af de kvinder, som bliver udnyttet i prostitution.
Så satte jeg mig ned og satte mig ind i det.
Jeg læste om det og undersøgte området.
Jeg talte med en hel masse mennesker, som havde det helt tæt inde på livet – dygtige fagpersoner, som hjælper nogle af de allermest udsatte i vores samfund, som er i prostitution af den ene eller den anden eller den tredje årsag, som ordføreren for Moderaterne også sagde før.
Så blev jeg rigtig meget klogere.
Det her er et arbejde, som har været i gang i rigtig lang tid, og jeg var for at være helt ærlig en af dem, som var utrolig ked af, at man med et snuptag uden overhovedet at have andet end mavefornemmelser og argumentet, at man ikke forstod det, nedlagde en arbejdsgruppe, som skulle undersøge, hvordan vi hjælper nogle af samfundets mest udsatte.
I Dansk Folkeparti er vi blå bloks bløde hjerte, og det her er et kerneområde, synes jeg.
Det er ikke noget, der indbefatter sindssygt mange mennesker, men det indbefatter nogle af dem, som har allermest brug for, at vi som samfund holder hånden under dem.
Derfor synes jeg som nummer et, at det er vildt vigtigt, at vi får undersøgt området og også får tryktestet loven, men sådan set også at sikre, at den spændetrøje, man rent lovgivningsmæssigt har sat fast om et lovligt erhverv, bliver løsnet så meget, at de mennesker, der frivilligt er i sexarbejde, også har mulighed for at beskytte sig selv, og at de ikke ender med at være dybt afhængige af nogle utrolig trælse typer som dem, vi så i den TV 2-dokumentar.
Det er bare vilkårene i dag.
De er hundrede procent afhængige af de der typer, fordi det er så højrisikofyldt at skulle passe på sig selv, hyre chauffører og bodyguards og gå på hotel osv.
Det er så stigmatiseret, og det er den del, vi er nødt til at bløde op på.
Jeg så langt hellere, at vi virkelig gik efter de der bagmænd.
Jeg mener sådan set også, at der er andre steder i § 233, bl.a. stk. 2, hvor man også burde kunne retsforfølge de her meget trælse typer, der åbenlyst udnytter dem, for decideret rufferi.
Det står også i den nye rufferiparagraf, som blev revideret i 2022, tror jeg det var, altså at det er ulovligt at udnytte nogen i dag.
Men den lovgivning bliver ikke håndhævet.
Så for mit vedkommende kommer Dansk Folkeparti hundrede procent til at støtte det her beslutningsforslag.
Vi kommer også til at støtte det næste om en arbejdsgruppe, for det synes vi også er vigtigt, og det haster i den grad.
Og så er vi simpelt hen nødt til at erkende, at den her problematik går på to forskellige ben.
Der er det ene ben, hvor der er nogle meget, meget udsatte kvinder.
Enten er de handlet i landet ulovligt, eller også er det nogle meget, meget sårbare kvinder, som er i et dybt misbrug eller andre ting, som gør, at de er nødt til at sælge sex for enten at finansiere deres misbrug eller på anden vis finansiere måske en familie i hjemlandet eller andre ting.
Det er det ene ben.
De er ekstremt sårbare, og dem skal vi hjælpe alt, hvad vi overhovedet kan.
De bagmænd skal straffes benhårdt – benhårdt! – for det er udnyttelse, og det er allerede ulovligt i dag.
Men det andet ben er så, at der er en lille gruppe m/k, som selv har valgt det, og som på nuværende tidspunkt med den nuværende lovgivning har svært ved at beskytte sig selv, hvilket gør, at de bliver overfaldet.
Der bliver begået overgreb mod dem.
Vi ser på video de her grupper af mørkemænd, der trænger ind og gennembanker en kvinde og tager hendes penge.
Altså, det er så usselt.
Så det er det, vi skal huske i den her debat.
Der er ikke én løsning.
Det her er to forskellige grupper af mennesker, og det er vi simpelt hen nødt til at sikre at den lovgivning, der er på området, også adresserer.
Tusind tak.
Og ja, jeg vil som svar til ordføreren også sige, at jeg tror, at det er, fordi der er rigtig mange, hovedsagelig kvinder, der har det ligesom mig, hvor man får helt ondt i maven ved tanken om, at man var nødt til at sælge sin egen krop, fordi det var nødvendigt.
Så jeg tror, at problemet med hele den her debat er, at den er båret udelukkende af følelser, mavefornemmelser, og det er dér, vi skal træde til som landets parlament, sætte os ind i tingene, både se på den ene side og på den anden side, tale med de mennesker, som faktisk ved noget om det her, og så lave en lovgivning, der kommer hele vejen rundt, og som beskytter dem, der skal beskyttes, og sikrer dem, der skal sikres.
Så tak for kommentarerne.